દરેક સાંસદના દિલ્હી ખાતે એક પી.એ. હોય છે. સરકાર તેને પગાર આપે છે. તેમને રહેવા માટેની વ્યવસ્થા પણ બંગલામાં હોય છે. સંસદસભ્ય તરીકેનો સરકાર સાથેનો પત્રવ્યવહાર, પ્રશ્નો રજૂ કરવા તથા પક્ષના અને મતવિસ્તારના આગેવાનો આવે તો તેમને સાચવી લેવા કે સંપર્કો રાખવાની કામગીરી તેઓ બજાવે છે. સાથેસાથે સાંસદને જેમની સાથે સંબંધો હોય છે એવા ઉદ્યોગકારો, બિલ્ડરો કે મોટા વેપારીઓને જ્યારે કોઈ મિનિસ્ટરને મળવું જરૂરી બને, ત્યારે તેમની એપોઈન્ટમેન્ટ ફિક્સ કરી આપવાનું કામ પણ M.P.ના P.A. કરતાં હોય છે. એપોઈન્ટમેન્ટ મળી જતાં જે તે વ્યક્તિ પી.એ.ને પાંચથી ૧૦ હજારનું કવર આપીને જતાં હોય છે. ક્યારેક કોઈ કંજૂસ એમ.પી. આ કવર પણ પોતે જ લઈ લેતા હોવાના કિસ્સા આવા પી.એ. પાસેથી સાંભળવા મળ્યા છે. સાંસદો પોતાની કામગીરી અંગેની પુસ્તિકા તૈયાર કરાવે છે. આ પુસ્તિકામાં પ્રજાલક્ષી સવાલોનો જ ઉલ્લેખ કરવામાં આવે છે. બીજા ઘણાં પ્રશ્નોનો ઉલ્લેખ ટાળવામાં આવે છે.